Det var noget af et chok Ditte Heiden Pedersen og familien fik, da de var taget til Blokhus for at besøge nogle venner på en enkelt overnatning til Sankt Hans. For et uventet opkald vente pludselig rundt på, hvad der ellers skulle have været en hyggelig tid. - Vi blev ringet op af vores nabo, som fortalte at vores terassedør stod åben, og der var glas i hele stuen, fortæller Ditte Heiden Pedersen, som hurtigt fandt ud af, hvad der var sket: - Vi kom hjem, og så at alle mine smykker var stjålet, bilnøglerne var taget, vores store søns PC og to skærme, vores lille søns Nintendo Switch, diverse parfume og andet. En episode, som de fleste nok vil blive utrygge over. - Vi var selvfølgelig rystet, kede af det og utrygge. Vi har en ret åben have ud til en sti, og mange tanker går igennem hovedet - kan det ske igen, hvorfor her hos os? Støtte fra lokalområdet Ditte Heiden Pedersen henvender sig hurtigt på den lokale Facebook-gruppe for beboere i Nibe og fortalte, at de havde haft indbrud, efter et andet medlem i gruppen havde lavet et opslag, hvor hun havde fundet nøglerne tilhørende familien. Hurtigt fandt hun ud af, at tingene var smidt over hele byen. - Det var meget surrealistisk at finde ud af, at mange af vores ting var spredt rundt i Nibe by. Vi gik rigtig mange ture de næste mange dage, for at finde ting. Vi fandt nogle - blandt andet en parfume, som var ødelagt. Men også, hvor godt et fællesskab, der er blandt beboere i Nibe, som hurtigt hjalp til. - Der har været så mange positive tilkendegivelser på grund af opslaget. Både fra mennesker vi kender fra byen, men også folk vi ikke kender, fortæller Ditte Heiden Pedersen som er helt overrasket over, hvor meget støtte hun har fået. Og selvom hun er mere utryg efter indbruddet, så bliver man alligevel tryg af at tænke på, hvor godt beboerne i Nibe tager sig af hinanden. - Det giver en varm følelse i maven, at dem som man bor i samme by med, er opmærksomme på hinanden. Vi går ferietiden i møde, og her er der jo altid ekstra meget behov for, at folk er opmærksomme på hinanden. Den fællesskabsfølelse er helt fantastisk. I en by med lidt over 5.500 indbyggere og næsten 22 km til nærmeste storby - Aalborg - pointerer Ditte Heiden Pedersen, hvor vigtigt det så er, at naboer hjælper hinanden. - Det er vigtigt, at man er opmærksomme på hinanden i små byer, da der for eksempel er større distance til politi og sygehus. Det giver en tryghedsfølelse, specielt for ældre mennesker, men også for sådan nogle som os, som har børn, som ofte er ude i byen til sport, fest eller bare går rundt, siger Ditte Heiden Pedersen. Nibenitter var dagens helte Både familien Pedersen og andre beboere i Nibe hjalp politiet med sin efterforskning. Og indenfor knap en uge er de formodede tyve fanget. Takket være de lokale. - Nogle nibenitter spottede tyvene om natten, og på den måde blev tyven identificeret, fortæller Ditte Heiden Pedersen, som endnu engang kunne takke de lokale. Pågribelsen og hjælpen har betydet, at familien nu har fået næsten alle deres ting tilbage. Nu mangler de kun små ting og bilnøgler. - Tilbage står to ødelagte døre og et vindue, som skal repareres og bilen på værksted, da det er meget omstændigt at få nye nøgler og låse. Nok er de materielle ting ved at være på plads, men oplevelsen har sat sig i familien. - Den psykiske påvirkning og utrygheden står selvfølgelig stadig tilbage. Forhåbentlig kan tiden være med til at læge alle sårene, en ting er ihvertfald sikker, at den positive tilbagemelding fra alle nibenitter er med til at sårene heles hurtigere. Vi er glade for at bo i en by med så stærkt et fællesskab. De fleste vil hinanden det bedste her i Nibe. slutter Ditte Heiden Pedersen.

Opsummering:
Efter en ubehagelig oplevelse er familien Pedersen fra Nibe overvældet over støtten fra de lokale i byen.